PTTGC บวก 2.07% โบรกฯแนะซื้อแนวโน้ม H2/60 กลับมาสดใส
PTTGC บวก 2.07% โบรกฯแนะซื้อแนวโน้ม H2/60 กลับมาสดใส โดย ณ เวลา 11.53 น. อยู่ที่ระดับ 74.00 บาท บวก 1.50 บาท หรือ 2.07% ด้วยมูลค่าซื้อขาย 1.2 พันล้านบาท  
17 ส.ค. 2560

ผู้สื่อข่าวรายงานว่า บริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 11.53น. อยู่ที่ระดับ 74.00 บาท บวก 1.50 บาท หรือ 2.07% ด้วยมูลค่าซื้อขาย 1.2 พันล้านบาท

บล.เอเอสแอล ระบุในบทวิเคราะห์ว่า  คาดว่ากำไรสุทธิ 3Q60 จะกลับมาฟื้นตัว ส่วนหนึ่งเป็นผลมาจากกำลังผลิตที่ปรับเพิ่มเนื่องจาก บริษัทไม่มีแผนหยุดซ่อมมากเหมือนไตรมาส 3/60 ที่ผ่านมา
ขณะที่ธุรกิจโอเลฟินส์ (ธุรกิจหลัก) ยังได้ประโยชน์จากราคาขายและส่วนต่างราคา HDPE ที่แข็งแกร่งต่อเนื่อง รวมไปถึงการรับรู้รายได้จากธุรกิจการกลั่นที่เพิ่มขึ้นจากการฟื้นตัวของค่าการกลั่น และความเสี่ยงต่อการรับรู้ Stock loss ที่ลดลง หลังราคาน้ำมันกลับฟื้นตัวจากราคาปิด ณ สิ้น 2Q60 ที่ผ่านมา ปัจจัยบวกดังกล่าวเพียงพอชดเชยรายได้จากธุรกิจอโรเมติกส์ที่คาดว่าจะลดลงจากส่วนต่างราคาผลิตภัณฑ์ที่ปรับลดลง
โดยมองว่าราคาหุ้นยังคง laggard จากกลุ่มธุรกิจปิโตรเคมี โดยปัจจุบันราคาหุ้นซื้อขายเพียง 8.9xPE’17 เท่านั้น ต่ำกว่ากลุ่มที่มีการซื้อขายอยู่ที่ 11.7xPE’17 ขณะที่แนวโน้มผลประกอบการ 2H17 มีโอกาสเติบโต HoH และ YoY ทำให้ยังคงแนะนำ “ซื้อ” ด้วยมูลค่าเหมาะสม 80 บาท